O‘ZBEKISTON RESPUBLIKASINING “ADVOKATURA TO‘G‘RISIDA”GI QONUNI 6-MODDASI BIRINChI QISMINING BEShINChI XATBOShISIGA ShARH BERISh HAQIDA

O‘zbekiston Respublikasi Konstitutsiyaviy sudi Rais B. Eshonov. sudyalar B. Mirboboyev, G‘. Abdumajidov va G. Pirjonovlardan iborat tarkibda, O‘zbekiston Respublikasi Konstitutsiyasi 109-moddasi birinchi qismining 3-bandiga amal qilgan holda, O‘zbekiston Respublikasining 1996-yil 27-dekabrda qabul qilingan “Advokatura to‘g‘risida”gi Qonuni 6-moddasi birinchi qismining beshinchi xatboshisiga sharh berish haqidagi masalani ko‘rib chiqdi.
 Masala advokat X. Nurmuhamedovning Konstitutsiyaviy sudga Qonunning ushbu normasiga sharh berishni so‘rab qilgan murojaati munosabati bilan sudyalar B. Eshonov, B. Mirboboyev va G. Pirjonovlarning “O‘zbekiston Respublikasining Konstitutsiyaviy sudi to‘g‘risida”gi Qonunning 19-moddasiga muvofiq ko‘rsatgan tashabbusi bilan kiritildi.
 Ma’ruzachi sudya B. Mirboboyevning axborotini mutaxassislar O‘zbekiston Advokatlar hay’ati raisi S. Yoqubov, O‘zbekiston Respublikasi adliya vazirining o‘rinbosari P. Samatov, O‘zbekiston Respublikasi Oliy Majlisi huzuridagi Amaldagi qonun hujjatlari monitoringi instituti direktorining o‘rinbosari M. Gasanov, O‘zbekiston Respublikasi Prezidenti devonining Qonunchilik va sud hokimiyati organlari bilan aloqalar bo‘yicha ekspertlar guruhining yetakchi konsultanti Sh. Berdiyev, O‘zbekiston Respublikasi Oliy xo‘jalik sudining bo‘lim mudiri K. Rashidov, O‘zbekiston Respublikasi Adliya vazirligi H. Sulaymonova nomidagi Respublika ilmiy-tadqiqot kriminalistika markazi direktori S. Otaxo‘jayevning fikrlarini eshitib, ish materiallarini o‘rganib chiqib, Konstitutsiyaviy sud aniqladi: 
 Advokat X. Nurmuhamedovning murojaatida qayd etilishicha, “Advokatura to‘g‘risida”gi Qonunning 6-moddasi birinchi qismining beshinchi xatboshisida ko‘rsatilganidek, advokat kasb faoliyatini amalga oshirish chog‘ida “yuridik yordam ko‘rsatish uchun zarur bo‘lgan masalalar yuzasidan ekspertlar xulosalarini mijozning roziligi bilan so‘rash va yozma tarzda olish” huquqiga egadir. Qonunning ushbu qoidasiga muvofiq X. Nurmuhamedov H. Sulaymonova nomidagi Respublika ilmiy-tadqiqot kriminalistika markaziga ekspertning yozma xulosasini so‘rab murojaat qilgan. Ammo, H. Sulaymonova nomidagi Respublika ilmiy-tadqiqot kriminalistika markazi advokatning bunday huquqi protsessual kodekslarda mustahkamlanmaganligi sababli uning iltimosini rad etgan.
 Shunday qilib, Qonunning ushbu normasiga nisbatan bir-birini inkor etuvchi tushunchalar vujudga kelgan, bu esa huquqni qo‘llash amaliyotida xatoliklarga sabab bo‘lishi mumkin. Shuning uchun ushbu normani bir xil va to‘g‘ri qo‘llash maqsadida unga rasmiy sharh berish lozim.
 Qonun normalarini tahlil qilib va ularni protsessual kodekslarning alohida normalari bilan taqqoslab hamda “O‘zbekiston Respublikasining Konstitutsiyaviy sudi to‘g‘risida”gi O‘zbekiston Respublikasi Qonunining 25-moddasiga amal qilgan holda, Konstitutsiyaviy sud qaror qildi: 
 1. “Advokatura to‘g‘risida”gi Qonunning ko‘rsatilgan normasi advokatga yuridik yordam ko‘rsatish uchun zarur bo‘lgan masalalar yuzasidan ekspertlar xulosalarini mijozning roziligi bilan aynan ekspertiza muassasasi yoki ekspertdan so‘rash va yozma tarzda olish huquqini beradi.
 Qonun chiqaruvchi advokatning ushbu huquqini belgilab, ekspertiza muassasalariga va ekspertlarga advokatga ekspertlarning yozma xulosalarini berish majburiyatini yuklagan.
 Shunday qilib, ekspertiza muassasalari yoki ekspertlar advokatning so‘rovnomasiga binoan mijozning roziligi bo‘lgan taqdirda yuridik yordam ko‘rsatish uchun zarur bo‘lgan masalalar yuzasidan yozma xulosalar berishlari shart.
 2. “O‘zbekiston Respublikasining Konstitutsiyaviy sudi to‘g‘risida”gi O‘zbekiston Respublikasi Qonunining 9- va 27-moddalariga muvofiq ushbu sharh majburiy va matbuotda e’lon qilingan vaqtdan boshlab kuchga kiradi.